ꞌLiko Esusi anile:
―Bilé goꞌlé iligéturu rejtete tegoka newárigime,
ꞌlige ꞌyérigame kéturu alué tegoli.
ꞌLige bilé rió ilime kéturu yochi tebuka.
ꞌLige bilé rió sébaturu alé goꞌlechi ꞌlige alué rió tabilé bajkigéturu alé yochi simíriga,
pe reꞌpami amóbami ꞌmáraturu,
alué rioka pe bilé rió chigórigame júkuru.
Alué bujkégame ka napu boꞌá neseme ju ꞌmimi jami,
alueka ꞌla alé yochi bajkimeli júkuru.
ꞌLige alué napu tebuka ilime ju alé yochi,
alueka iꞌpúmili júkuru alué boꞌá neseme sebasa alé.
ꞌLige alué boꞌaka asíriga ꞌla gepume júkuru alué boꞌelo raꞌichálila.
ꞌLige alueka asíriga ꞌla rewagá bayeme júkuru aꞌpílipi alué boꞌá boꞌné bujkula,
ꞌlige alué boꞌaka yati buyásime júkuru.
Napuꞌlige ꞌma suwábaga buyasa alué boꞌné bujkula,
ꞌliko alué boꞌéloka bajchá ename júkuru ꞌlige alué boꞌaka guwana eꞌyéname júkuru alué boꞌelo najátiga,
napugiti ꞌwéchigo ꞌla machime kame aleké aníchinio neꞌoa.
Tabilé siné najátamala alué boꞌá bilé ralámuli tabilé machime nísaká alué boꞌá alué boꞌelo.
Esúsika ye raꞌíchali raꞌíchame nile nobi ralámulika tabiléchigo námame nílekó alieti ruyame ko ye raꞌíchali.
Alekeri Esúsika uchéchigo bilé raꞌíchali ruyele.
Regá anele:
―Neka ꞌla bijchiá aní.
Neka napurigá bilé yochi napu boꞌá simárame ju,
pe alarigá ju ne.
Yeka aniame júkuru ralámuli napu ekí ꞌla moinánilime ju rewagachi,
asíriga ꞌla eꞌwámili júkuru napu ne nulá.
Suwábaga rió napu ekí sébale alé goꞌlechi bajchá taꞌchó sébachi ne pe napurigá chigórigame nile,
pe alarigá nile alué ralámuli.
ꞌLige alué boꞌaka tabilé eꞌwame ju alué ralámuli nulachi.
Pe aꞌchigóriga ju alué ne oyérame ꞌyuga.
Alueka tabilé eꞌwame ju uché jaré ralámuli nulachi,
pe neꞌchika ꞌla eꞌwime ju.
Napuꞌlige alué boꞌá ꞌma moꞌisá alé pachami goꞌlechi ꞌliko alué boꞌá ꞌma tabilé che ikimeli júkuru.
Napuꞌlige buyásisa alué bujkégame ꞌyuga abiena tabilé che ikimeli ju.
Pe aꞌchigóriga ju ralámuli alué neꞌchí oyérame.
› Bilé rió chigórigame ka pe chigomia nawame ju alé goꞌlechi,
pe meꞌligá suwábimia suwábaga ajágame.
Neka pecha alaꞌsímia nawákó.
Neka ralámuli guꞌírimia nawákuru napurigá abé ꞌla ganíliga ejperélamala,
napurigá ꞌwe aꞌlá sébali ralámuli nímala.
Neka pe napurigá bilé rió boꞌelo ju napu ꞌwe aꞌlá nesérame ju boꞌné bujkula boꞌá.
Bilé rió bujkégame boꞌá ꞌwe aꞌlá neseme ju bujkula,
alueka tabilé chéláme ju rekó mukié nemika napuꞌlige ajágame jami oyame o ralámuli chigórigame chigónilichi alué boꞌá alué rió bujkula.
Bilé rió pe iligá enomí meka neseme ajágame,
alueka tabilé alarigá ju napurigá bukégame rió,
napuꞌlige etea bilé olí (lobo) ꞌnaka enágichi pe aꞌreme ju boꞌá.
Pe boꞌnepi naꞌtemame ju,
alekeri ꞌmásame ju.
Tabilé chéláme ju ꞌlige tabilé naꞌtemame ju alué rió pecha boꞌné bujkula kame alué ajágame napu neseka eyena.
ꞌLige alué olí boꞌá meꞌlísachi ꞌlige uché jaré boꞌaka ꞌma suwábaga raꞌlá moꞌibámili júkuru majaga.
Alué rioka pe ꞌmásame ju napugiti alué rioka péchigo nóchame kame,
tabilé chéláme ju rekó alué ajágame oꞌlite chigórige pecha boꞌné bujkula kame.
Pe enomí meka nóchame kame.
› Neka asíriga ꞌla repume ju alué neꞌchí oyérame ralámuli.
Neka asíriga ꞌla machíguru alué neꞌchí oyérame ko,
ꞌlige alué neꞌchí oyérameka asíriga ꞌla machíguru neꞌchí,
napurigá ne Oꞌnola ꞌwe aꞌlá machí neꞌchí,
ꞌlige néchigó ꞌwe aꞌlá machí ne boꞌné Oꞌnola.
Neka mukumeli júkuru alué neꞌchí oyérame guꞌíriga,
aꞌlígeko ꞌma listo ajtí ne mukumea.
Uchéchigo jaré ralámuli mochí,
alué napu tabilé ralámuli jurío ju.
Aluéchigó abiena neꞌchí oyéramili ju,
alueka gepúmili júkuru napurigá aní ne,
ꞌlige abiena neꞌchí oyérame gainámala aꞌchigóriga napurigá alué ralámuli jurío.
Neka Waꞌlula nímili júkuru suwábaga ralámuli nuleme,
napurigá bilé boꞌá neseme.
› Neka ꞌma listo ajtíkuru mukumea ꞌlige uchéchigo siné naremia alawá napurigá uchéchigo ajagá asimémpá ne.
Alekeri ne Oꞌnola Onorúgame ꞌwe galé neꞌchí.
Taꞌwesi meꞌlimela neꞌchí,
ne tabilé nejísaká lisensia napurigá neꞌchí meꞌlimela.
Neka ꞌla lisensia níkuru,
neka mukumeli júkuru napuꞌlige ne boꞌné mukunali,
ꞌlige abiena ꞌla lisensia nígame ju ne napurigá ku ajánamala ne.
Alué ne Oꞌnola Onorúgame nulá ye ꞌnátili.
Napuꞌlige alué ralámuli jurío akisá ye raꞌíchali,
taꞌmé ꞌla ganíliga ejtebile.
Jaré alué ralámuli jurío regá anile:
―Alueka bilé remónisi alawala ajchágame ju pachágana,
pe loꞌí ju.
¿Chonigá gepúlibeché?
ꞌLige jaré anile:
―Bilé rió uꞌtabela remónisi alawala ajchágame nísaká pachágana pecha aliena ꞌla semátiri raꞌichámilikó napurigá raꞌicha ye rió.
Bilé uꞌtabela remónisika pecha gainámalagó bilé ralámuli tabilé maꞌchílime saꞌwá.